О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 93. став 1. Устава Републике Србије, којом је прописано да Република Србија, аутономне покрајине и јединице локалне самоуправе могу да се задужују, као и члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Истовремено члан 9. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) прописује да се Република Србија може задужити за финансирање инвестиционих и програмских пројеката које ће омогућити унапређење, ефикасност и ефективност привреде и економског развоја Републике Србије, под условом да се финансирање врши на рок дужи од једне године.

II. РАЗЛОЗИ ЗА ДОНОШЕЊЕ ЗАКОНА

Законом о буџету Републике Србије за 2025. годину („Службени гласник РС”, број 94/24) у члану 3. одобрено је задуживање за Пројекат изградње ауто – пута, деоница Београд – Зрењанин – Нови Сад у износу до 35 милијарди динара. Као подршка већој употреби динара и смањењу девизног ризика у домаћем финансијском систему, стране су договориле да предметно задуживање буде у динарима.

Оквирни комерцијални уговор о пројектовању и извођењу радова на изградњи ауто - пута Београд-Зрењанин-Нови Сад, потписан је 10. новембра 2023. године, (у даљем тексту: Пројекат), између Владе Републике Србије, коју представља Министарство грађевинарства, саобраћаја и инфраструктуре, као Финансијера (Корисник кредита), Kоридора Србије доо, Београд, као Инвеститора и China Shandong International Economic and Technical Cooperation Group, Ltd. of Snandong Hi-Speed Group Co. Ltd Shandong Hi-Speed Group Mansion, No.8, Long Ao North Road, Jinan, Shandong Province P.R.China, као Извођача радова.

Корисник кредита ће користити кредит само у сврху финансирања фазе 1 Пројекта која обухвата део Деонице 1 Београд – Зрењанин, и то:

* Поддеонице 1, део радова на делу од км 0+000 до км 7+100 (где су изузети: асфлатерски радови и горњи строј, саобраћајна сигнализација, јавна расвета, ТК инсталације, уређење терена и зидови заштите од буке, обалоутврде на мостовима, мостовска канализација) и
* Поддеонице 4, део радова на делу од км 52+000 до км 67+662.46 (где су изузети: мост преко реке Бегеј, комплетни радови на петљи Ечка, радови на коловозној конструкцији, саобраћајна сигнализација, јавна расвета, ТК инсталације, уређење терена, зидови заштите од буке, обалоутврде на мостовима),
* припрема планске и пројектне документације (Идејно решење и Идејни пројекат) за укупан обим радова који је дефинисан Оквирним комерцијалним уговором.

Влада је донела Закључак 05 Број: 420-4673/2025-1 од 8. маја 2025. године којим је усвојила уговор о дугорочном инвестиционом кредиту партија бр. 0041108012011.

Уговором о дугорочном инвестиционом кредиту за потребе финансирања Пројекта изградње ауто – пута, деоница Београд – Зрењанин – Нови Сад и Банке, предложени су следећи финансијски услови:

- Директно задужење Републике Србије: 35.000.000.000 динара;

- Влада коју представља Министарство грађевинарства, саобраћаја и инфраструктуре, као Финансијера (Корисник кредита), Kоридора Србије доо, Београд, као Инвеститора и China Shandong International Economic and Technical Cooperation Group, Ltd. of Snandong Hi-Speed Group Co. Ltd Shandong Hi-Speed Group Mansion, No.8, Long Ao North Road, Jinan, Shandong Province P.R.China, као Извођача радова, у складу са Уговором о пројектовању и извођењу радова на изградњи ауто – пута, деоница Београд – Зрењанин – Нови Сад, задужени су за спровођење и имплементацију Пројекта;

- тромесечна отплата зајма, 5. јануара, 5. априла, 5. јула и 5. октобра сваке године;

- рок доспећа: 11 година, укључујући период почека од четири године, уз отлату главнице у једнаким тромесечним ратама;

- накнада за обраду захтева и реализацију кредита: 0,30% на укупан износ зајма и плаћа се једнократно;

- накнада на неповучена средства износи 0,30% на годишњем нивоу;

- каматна стопа: тромесечни БЕЛИБОР + фиксна маржа од 2,50% годишње;

- рок расположивости зајма: средства зајма се могу повлачити три године од датума ступања на снагу уговора, а рок расположивости може бити експлицитно продужен од стране Банке, у писменој форми на основу претходног достављеног писменог захтева;

- предвиђена могућност превремене отплате зајма, уколико се процени да је то повољније са становишта управљања јавним дугом, уз плаћање свих доспелих обавеза по основу камате и других трошкова банке. Накнада за превремену отплату износи 1,50% од износа Кредита који се превремено отплаћује.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се задуживање Републике Србије код NLB Komercijalna Banka AD Beograd за потребе финансирања Пројекта изградње ауто – пута, деоница Београд – Зрењанин – Нови Сад.

Одредбом члана 2. овог закона дефинишу се услови задуживања на основу Уговора о дугорочном инвестиционом кредиту партија бр. 0041108012011, између Републике Србије и NLB Komercijalnе Bankе AD Beograd, који је потписан у Београду 9. маја 2025. године.

Одредбом члана 3. уређује се ступање на снагу овог закона.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.